**ELŐTERJESZTÉS**

**Körmend Város Önkormányzata Képviselő-testülete 2019. május 29-i ülésére**

**Tárgy:** Beszámoló a Rádió 8 Körmend Kft. 2018-as évben végzett tevékenységéről

A Rádió 8 Körmend Kft. 2018-ban is a korábbi években kialakított műsorstruktúrában sugározta adását. Jelen pillanatban is 7 fő dolgozik napi szinten azért, hogy színvonalas és igényes műsorokkal szolgáljuk ki a Körmenden és a térségben élőket. Hétköznaponként három műsorsávban folyik élő műsorszerkesztés. Reggel 7-től 10-ig „Ébresztő Körmend”, 10-től 14-ig „Hashtag”, 14-től 18 óráig pedig a „Latte” című műsort hallgathatják a Körmend és Körmend környékén élők. Este 18 óra után pedig a már jól bejáratott magazinműsorok kerülnek adásba (Turisztikai, Kistérségi, Sport, Egészségmegőrzési, Krónika).

A hírműsorokra minden óra egészében kerül sor, melyben jelentős hangsúlyt kapnak a helyi és térségi vonatkozású hírek.

A zenei kínálatunk folyamatosan frissül, aminek köszönhetően a legújabb és legnépszerűbb dalok kerülnek sugárzásra.

A stúdióból történő sugárzás mellett a tavalyi évben is több körmendi rendezvényről is a helyszínről folytattunk élő bejelentkezésekkel tarkított műsorvezetést, ami nagy népszerűségnek örvend a hallgatók körében.

A rádió 2018-ban évi 12.000.000,- Ft önkormányzati támogatásban részesült, mely havi 1.000.000,- Ft-os bontásban került utalásra.

A tavalyi évben a 2017-es évvel nagyjából megegyező bevételt produkált a cég a reklámidő értékesítéséből. Továbbra is jelentős számú helyi vállalkozóval és kisvállalkozással állunk kapcsolatban, akikkel nagyszerű együttműködést alakítottunk ki a korábbi években. Célunk, hogy a jövőben további partnereket kutassunk fel, és vonjunk be az együttműködésbe, ezen forrásaink azonban láthatóan korlátozottak.

A térségi önkormányzatok támogatása sajnos jócskán elmaradt a korábbi évhez képest, mely 2.5 millió forintnyi kiesést jelentett a korábbi évhez képest. Ezen kívül növekedtek a napi szintű működéshez szükséges költségeink, illetve technikai berendezéseket is szükséges volt lecserélnünk az amortizáció miatt. További nem várt költség volt az Artisjus revízió során feltárt, a korábbi tulajdonost terhelő kötbér megfizetése.

**Bevételek:**

Értékesítés nettó árbevétele: 10.139.000,- Ft

Egyéb bevételek: 12.840.000,- Ft (ebből önkormányzat: 12.000.000,- Ft)

Összesen: 22.979.000,- Ft

**Költségek:**

Anyagjellegű ráfordítások: 19.531.000,- Ft

Személyi jellegű ráfordítások: 6.648.000,- Ft

Értékcsökkenési leírás: 322.000,- Ft

Egyéb ráfordítások: 628.000,- Ft

Összesen: 27.129.000,- Ft

**Üzleti tevékenység eredménye: -4.150.000,- Ft**

A Rádió 8 Körmend Kft. felügyelőbizottsága a 2018-es mérlegbeszámolót megismerte és egyhangú döntéssel elfogadta azt.

Kérem a Testületet, hogy a beszámolót tárgyalja meg.

**HATÁROZATI JAVASLAT**

Körmend Város Önkormányzata Képviselő-testülete megismerte és jóváhagyja a Rádió 8 Körmend Kft. 2018. évi mérlegbeszámolóját.

Körmend, 2019. 05. 21.

**Bebes István**

**polgármester**